ABC ผนึก King Power เปิดช่องทางชำระเงิน WeChat Pay รับนักท่องเที่ยวจีน
ABC ผนึก King Power เปิดช่องทางชำระเงิน WeChat Pay รองรับนักท่องเที่ยวชาวจีน
14 พ.ย. 2559

นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด (มหาชน) หรือ ABC เปิดเผยว่า หลังจากที่ทางบริษัทได้ร่วมกับพันธมิตรทางธุรกิจกับ WeChat บริษัทชั้นนำด้านธุรกิจอินเตอร์เน็ต ในประเทศจีน และระดับโลก เป็นผู้ให้บริการ WeChat Pay ซึ่งเป็น E-Payment ในการชำระเงินค่าสินค้าและบริการ โดย ABC เป็นศูนย์กลางในการรับชำระค่าสินค้าและบริการผ่านร้านค้าในเมืองไทย ให้แก่นักท่องเที่ยวชาวจีนที่หลั่งไหลมาเที่ยวประเทศไทยเป็นจำนวนมาก โดยเฉพาะการซื้อสินค้าในกลุ่มปลอดภาษี (ดิวตี้ฟรี) ที่บริหารงานโดยกลุ่มบริษัท คิง พาวเวอร์
ในการร่วมกับพันธมิตรทางธุรกิจ คือ กลุ่มคิง พาวเวอร์ ให้บริการ WeChat Pay ซึ่งเป็นครั้งแรกในประเทศไทยที่จะช่วยอำนวยความสะดวกให้แก่นักท่องเที่ยวชาวจีนที่มาซื้อสินค้าเป็นอย่างมาก ใน”คิง พาวเวอร์”ทั้ง 4 สาขา ที่ ดาวน์ทาวน์ คอมเพล็กซ์ (ซอยรางน้ำ), ศรีวารี คอมเพล็กซ์, พัทยา คอมเพล็กซ์ และคิง พาวเวอร์ ภูเก็ต
อนึ่ง WeChat เป็นเครื่องมือการสื่อสารผ่านทางโทรศัพท์มือถือ ที่ได้รับความนิยมที่สุดในประเทศจีน โดยมี Account ที่เคลื่อนไหวในแต่ละเดือนจำนวน 8.06 ร้อยล้านคน (ณ วันที่ 30/6/59)  ซึ่งปัจจุบันมีสถิตินักท่องเที่ยวชาวจีนเข้ามาท่องเที่ยวในประเทศไทย 8 ล้านคนต่อปี และมีการใช้จ่ายเงินประมาณ  4.2 แสนล้านบาท
สำหรับ WeChat Pay มีความสะดวก รวดเร็วในการชำระเงิน ซึ่งตอนนี้นักท่องเที่ยวจีนที่มาท่องเที่ยวในเมืองไทย มีข้อจำกัดเรื่องการนำเงินตราเข้าประเทศไทย และคนจีนส่วนใหญ่ใช้ WeChat Pay ในการชำระค่าสินค้าและบริการต่างๆ ในจีนอยู่แล้ว ถ้าเพิ่มช่องทางการชำระเงินผ่าน WeChat Pay จะเป็นการเพิ่มอีกช่องทางหนึ่งในการจ่ายเงิน และ เป็นการเพิ่มการสะพัดเงินของกลุ่มนักท่องเที่ยวชาวจีนในเมืองไทยเพิ่มมากขึ้นโดยร้านค้าทั้งรายเล็ก รายใหญ่แค่มี QR CODE ก็สามารถรับชำระค่าสินค้า และบริการ ผ่านระบบ WeChat Pay ได้ทันที ซึ่งเป็นการลดต้นทุนให้แก่ร้านค้าและเป็นการเพิ่มช่องทางในการชำระเงินให้แก่ร้านค้าอีกทางหนึ่งด้วย
โดยการให้บริการ WeChat Pay ครั้งนี้ ถือได้ว่า จะอำนวยความสะดวกให้กับนักท่องเที่ยวชาวจีนในการใช้จ่ายการซื้อสินค้ามากยิ่งขึ้น เพียงขั้นตอนง่าย ๆ ด้วยการเปิดแอพพลิเคชั่น WeChat Pay สแกนคิวอาร์โค้ด หรือ ระบบ POS ก็สามารถจ่ายเงินได้ทันที ซึ่งคาดว่าทำให้การชำระเงินผ่านช่องทางนี้กลายเป็นที่นิยมอย่างมาก ใน”คิง เพาเวอร์”
“บริษัทคาดว่าการร่วมมือกับทาง WeChat Pay จะสามารถสร้างรายได้ให้กับบริษัทฯได้อย่างต่อเนื่อง จากการเติบโตของธุรกิจท่องเที่ยวและการชำระเงินออนไลน์ และจะเป็นหนึ่งในธุรกิจที่จะสร้างรายได้ระยะยาวให้แก่บริษัทฯ” นายจิรภัทร กล่าว